En 49-årig mand er nu sigtet for overtrædelse af våbenloven, efter politiet har fundet 80 forskellige former for geværer og dolke på hans bopæl.

Det store våbenfund blev gjort i et rækkehus i Tranum ved en tilfældighed. Politiet blev tirsdag aften tilkaldt til rækkehuset, fordi en hjemmehjælper ikke kunne komme ind til husets kvindelige beboer og frygtede, der har hændt hende noget. Men der var ingen hjemme, og i stedet fandt politiet et stort våbenlager samt en del sprængstoffer. Den 49-årige mand, der bor i huset, har våbentilladelse til en række af de geværer, der er fundet. - Der er tale om en våbensamler, men vi sigter manden, da han ikke har tilladelse til alle de våben, han havde, ligesom de heller ikke blev opbevaret forsvarligt efter reglerne, siger vicepolitikommissær, Peter Skovbak, Nordjyllands Politi. Han understreger, at det ikke er politiets opfattelse efter at have afhørt den 49-årige, at han har haft onde hensigter med de mange våben. Forsvarets ammunitionsryddere fra Skive har vurderet det sprængstof, der også blev fundet i rækkehuset, og ifølge politiet var intet af dette, der var i fare for at detonere.